I-ca-yaa 58
Pal mi kac kɛnɛ min thuɔ̱k
1
Cu Kuoth Nhial wee i̱,
“Wieeni kɛ jɔw mi di̱i̱t,
/cu jɛ päl,
kapni jɔwdu nhial ce̱tkɛ
jɔw kaaŋä,
lätni nɛɛkä dueerkiɛn,
lätni dhɔr Je-kɔb dueerkiɛn.
2
Bi kɛn ɣä go̱r ni ciaŋ,
bikɛ dupkä go̱r kɛ ɣöö bakɛ
ŋa̱c ɛgɔaa,
ce̱tkɛ do̱r mi ci la̱t ni ti gɔw,
ti /ka̱n ŋuɔ̱t Kuɔthdiɛn
pa̱l ruëëc,
ti la thiëckɛ ɣä kɛ ŋuk
luɔ̱k mi gɔaa,
ti görkɛ Kuoth kä bɛ
te gekädiɛn.
3
Cukɛ wee i̱, ‘Ɛŋu thek kɛ nɛy ɔ,
kä /ci jɛ nɛn?
Kä ɛŋu jak nɛy rɔ̱ kä kɔ̱c ɔ
kä /ci jɛ ŋäc ɔ?’
Nɛnɛ jɛ, kɛ ni̱n thëkdun,
la yɛnɛ a lät ce̱tkɛ
min nhɔakɛ,
kä la yɛn la̱a̱tkun a mac.
4
Kä la thëkdun a thuk nikɛ
gak kɛnɛ ko̱r,
la yɛn rɔ̱ cua̱ duääc
kɛ jiäkun.
/Ci yɛn dëë thɛɛk kɛ thëk
mi ce̱tkɛ nɛ walɛ mi,
ɛn nɔmɔ /cɛ palun
dëë jak kä liɛŋkɛ nhial.
5
Ɛn nɔmɔ derɛ a jɛn thëk
in cä mɛk,
derɛ a jɛn cäŋ in
dëë raan rɔ jak kä
kɔ̱cɛ thi̱n?
Derɛ a ɣöö bi raan wi̱cdɛ
goŋ ce̱tkɛ guɔ̱t,
kɛnɛ tɔ̱ɔ̱c rɛy cuali
kɛnɛ rɛy ŋɛthä?
Dëë yɛn nɔmɔ cɔl i̱ thëk,
kä ɛ cäŋ mi nhɔk
Kuoth Nhial ɛ?
6
“Kä thëk in cä mɛk,
/ciɛ ɣöö bi kuatni
jiäkni lony,
kä bi dep gäkä lony,
bi ram in ciaŋkɛ ɛ jiäk
lony ɛ lɔr,
kä bi gäkni diaal töl?
7
Kä /ciɛ ɣöö bi mi̱eth nyuak
kɛ nɛy tin näk buɔthkɛ,
kä bi can in thil dhɔr
nööŋ dhɔru,
kä bi ram mi te juutdä kum,
ɛ /ci bi tɛ̱̈ɛ̱̈ ni rɔ
kä puɔ̱nydu?
8
Inɔ bi buaydu cu ben
ce̱tnikɛ bak ɣɔaa,
kä bi gɔɔydu jɔɔc kɛ pɛ̈th,
kä bi lät cuŋniku cu wä nhiamdu,
kä bi buay Kuɔth Nhial
a gääŋ jɔakdu.
9
Kä ji̱n bi ciöt kä bi
Kuoth ji̱ loc,
bi ciöt go̱o̱ri luäk,
kä bɛ wee i̱, ‘Ɣän ɛn’.
“Mi ci yɛn gäk woc rɛydun,
kɛnɛ nyuɔ̱th yiɛtädun
kɛ ruac luɔm,
10
kɛnɛ mi ci rɔ la̱th guäth
raam mi näk buɔthɛ,
kä bi ram mi ciaŋkɛ a jiäk
ka̱m min go̱o̱rɛ,
inɔ bi buaydu päl rɛy muɔ̱th,
kä bi wääru ce̱tnikɛ cäŋ däär.
11
Bi Kuoth Nhial ji̱ gaŋ ni ciaŋ,
kä bɛ tin go̱o̱ri ro̱ŋ
kɛ ti gɔw,
kä bɛ puɔ̱nydu jak kä bum,
bi ce̱tnikɛ kak wal mi
ca wac kɛ pi̱w,
bi ce̱tnikɛ wa̱t pi̱i̱ni,
mi /ci pi̱kɛ dëë met thuuk.
12
Kä bi nɛɛku ti̱ec tin ci da̱k
nyɔk kɛ ta̱th,
biakɛ nyɔk kɛ ta̱th ni
guäth ti̱ecni tëë wal,
ba ji̱ cɔl ni nyio̱o̱k
ta̱thni pa̱nyni,
läät duɔ̱pni tin ciaŋkɛ.”
Culikä kɛ ti̱et ca̱ŋ lɔ̱ŋä
13
“Kä mi ci cio̱o̱kdu tit
kä to̱l ca̱ŋ lɔ̱ŋä,
kä /ci bi la̱t ni min
nhɔki kɛ cäŋ lɔ̱ŋädä,
ɛ bi cɔl ni jɛ cäŋ mi gɔaa,
ɛ bi cäŋ lɔ̱ŋä
Kuɔth Nhial luɔ̱th,
mi wi̱i̱ jɛ luɔ̱th ɛ /ci bi
wä kɛ duɔ̱ɔ̱pdu,
kä /ci bi go̱r ni min nhɔki
kiɛ bi lat ni rieet ti jiäk,
14
kä bi jek ni tɛ̈th lɔaac
kä Kuoth Nhial,
ɣän bä ji̱ jak kä te ni
nhial wi̱i̱ muɔ̱ɔ̱n,
ɣän bä ji̱ jak kä cami ni
mi̱th muɔ̱ɔ̱n guur ni Je-kɔb,”
ruac ni ɣän Kuoth Nhial.
